Mistä on kyse? Veronpalautuksia maksettiin vuodelta 2011 2,3 mrd euroa

500 - 2000 euron palautuksen sai yli miljoona henkilöä.

Kotitalouksien talletuskanta oli helmikuussa 82 mrd euroa

Talletusten keskikorko oli 0,64 %

Suomalaisten suosikkitalletus on käyttelytili, jolle palkat maksetaan. Useimmissa pankeissa tilin korko on jotain 0,0 ja 0,25 prosentin väliltä. Todellisuudessa siis ei juuri mitään, koska useimmat pankit maksavat tuon nimellisenkin koron vain kuukauden alimmalle saldolle.

Näillä käytännössä nollatuottotileillä makaa silti suurin osa kaikista pankkitalletuksista - lähes 50 miljardia euroa.

Korot ovat laskeneet jo niin alas, että verottajakin maksaa parempaa tuottoa liikaa maksetuille veroille. Tällä hetkellä korko on 0,5 prosenttia. Se tosin maksetaan vain kymmeneltä kuukaudelta helmikuusta marraskuun loppuun, joten vertailukelpoinen vuosikorko on reilut 0,4 prosenttia.

Laiskan huvi

Palkansaaja saisi rahoilleen siis paremman tuoton, jos antaisi työnantajan pidättää palkastaan pari kolme prosenttiyksikköä enemmän kuin verokortissa lukee. Keskituloinen kerryttäisi tällä tavalla hyvinkin muutaman sadan euron tai jopa tuhannen euron palautuksen.

Olisiko tällainen ”verosäästäminen” varteenotettava vaihtoehto turvallisuutta hakevalle säästäjälle?

- No ehkä erityisen laiskalle säästäjälle se jollain tavalla sopii. Mutta ei edes aralle, sillä kyllä Suomessa voidaan luottaa siihen, että sataan tuhanteen euroon asti talletukset ovat välillisesti valtion takaamia, vastaa johtava neuvonantaja Lauri Uotila Danske Bankista.

Kansantalous kiittää

Valtiolle ylimääräinen ennakkovero olisi silti tervetullutta kassavirtaa. Ovathan ylimääräiset ennakot valtion käytettävissä hyvinkin toista vuotta. Ne ovat siis edullista lainaa valtiolle. Lauri Uotilan valtion kannattaisi olla tässä asiassa itsekäs.

- Antaisin valtiolle mieluummin ohjeeksi, että lopettaisi koron maksun kokonaan. Se olisi tosi helppo saada valtiolle lisää tuloja eikä siitä monikaan ihminen kärsisi. Tässä olisi mahdollisimman kivuton tapa valtiolle hankkia vielä hieman lisää tuloja, Uotila vinkkaa.

Viime joulukuussa maksettiin palautuksia 2,3 miljardia euroa. Uotilan ehdotuksen mukaan valtio olisi siten säästänyt korkokuluissa noin 96 miljoonaa euroa, jos korkokertoimena käytetään palautusten vuosikorkoa.

Korolla tai ilman, ensi joulukuussa taas maksuun tulevat veronpalautukset ovat tuiki tarpeellinen piriste kansantaloudelle. Niistähän suuri osa humahtaa liki suoraan joulun ostoksiin: ruokiin ja lahjoihin.